**Robin Amin Tihi** (s. 16. maaliskuuta 2002 Danderyd) on ruotsinsuomalainen jalkapalloilija, pelipaikaltaan puolustaja. Hän edustaa qatarilaista Al-Ahlia. Hän on syntynyt ja kasvanut Ruotsissa sekä edustanut Ruotsia myös alle 16-vuotiaiden maajoukkueessa, mutta A-maajoukkuedebyyttinsä hän teki Suomen paidassa tammikuussa 2023.

Seurajoukkueet
--------------

Tihi aloitti jalkapallon pelaamisen viisivuotiaana Vasalunds IF:n joukkueessa, josta hän siirtyi AIK:n akatemiaan vuonna 2014. Debyyttinsä AIK:n edustusjoukkueessa hän teki 17-vuotiaana Ruotsin cupin ottelussa Örgryteä vastaan maaliskuussa 2020. Tihi allekirjoitti nelivuotisen ammattilaissopimuksen AIK:n kanssa kesäkuussa 2020. Hän onnistui maalinteossa heti ensimmäisessä Allsvenskan-ottelussaan Örebrota vastaan 14. kesäkuuta 2020, kun hän puski Sebastian Larssonin antamasta kulmapotkusta ottelun avausmaalin AIK:n voittaessa ottelun lopulta maalein 2–0. Tihi pelasi kaudella 2020 yhteensä 13 ottelua Allsvenskanissa. Loppukaudesta hän ei kuitenkaan mahtunut uuden valmentajan Bartosz Grzelakin suunnitelmiin, eikä hän saanut peliaikaa ollenkaan AIK:n 14:ssa viimeisessä sarjaottelussa.

Alkukaudesta 2021 Tihi pelasi kolmessa AIK:n Ruotsin cupin ottelussa, mutta maaliskuun lopulla hänet lainattiin Superettanissa pelaavaan AFC Eskilstunaan yhden kauden mittaisella sopimuksella. Debyyttinsä hän teki maalittomaan tasapeliin päättyneessä sarja-avauksessa Västeråsia vastaan 12. huhtikuuta 2021. Ensimmäisen maalinsa Eskilstunan paidassa Tihi teki 21. lokakuuta 2021 GAIS:n verkkoon Gamla Ullevilla. Hän pelasi lopulta yhteensä 28 ottelua Superettanissa ja onnistui kahdesti maalinteossa.

Kaudeksi 2022 Tihi siirtyi lainalle Allsvenskaniin nousseeseen IFK Värnamoon. Hän jatkoi samalla sopimustaan AIK:n kanssa vuoden 2024 loppuun. Debyyttinsä Värnamon paidassa hän teki 20. helmikuuta 2022 voitokkaassa Ruotsin cupin ottelussa Ängelholmsia vastaan, ja ensimmäisen Allsvenskan-ottelunsa hän sai tililleen 3. huhtikuuta 2022 avauskierroksen 2–1-vierastappiossa IFK Göteborgia vastaan. Heinäkuussa Tihin otteet AIK:ta vastaan saivat mediahuomiota, kun hän teki oman maalin sekä epäonnistui kohtalokkaasti haltuunotossa, jonka seurauksena AIK teki ottelun voittomaalin. Kohun seurauksena Värnamon urheilujohtaja Enes Ahmetovic ja päävalmentaja Kim Hellberg asettuivat heti puolustamaan Tihiä. Yhteensä Tihi pelasi kaudella 2022 28 ottelua Allsvenskanissa.

Tihi siirtyi elokuussa 2023 AIK:sta qatarilaiseen Al-Ahliin kahdella miljoonalla eurolla. Sopimuksen kesto on viisi vuotta.

Maajoukkueet
------------

Tihillä on taustansa puolesta mahdollisuudet edustaa A-maajoukkuetasolla Suomea, Ruotsia tai Marokkoa. Tihi on edustanut Ruotsia alle 16-vuotiaiden maajoukkueessa. 

Kesällä 2020 Suomen alle 21-vuotiaiden maajoukkueen päävalmentaja Juha Malinen sai houkuteltua Tihin Suomen paitaan, jossa hän debytoi syksyllä 2020. Tihi kutsuttiin Suomen A-maajoukkueeseen Portugalin talvileirille tammikuussa 2023, ja A-maajoukkuedebyyttinsä hän teki harjoitusottelussa Viroa vastaan 12. tammikuuta 2023. Ottelu ei kuitenkaan vielä lukinnut Tihin maajoukkue-edustusta.

Yksityiselämä
-------------

Tihin isä on marokkolainen ja äiti suomalainen. Tihi on käynyt suomenkielistä koulua ja puhuu suomea. Hänen siskonsa Bianca pelaa AIK:ssa ja on edustanut Ruotsin tyttömaajoukkueita.

Lähteet
-------

1. 1 2 3  Robin Tihi Transfermarkt-sivustolla *transfermarkt.com*.
2. ↑  Tihi får chansen – så startar AIK i cupmatchen mot Örgryte *Fotboll Sthlm*.  1.3.2020. Viitattu 15.3.2023. (ruotsiksi)
3. ↑  AIK Fotboll skriver A-lagskontrakt med Robin Tihi *AIK Fotboll*. Viitattu 15.3.2023. (ruotsiksi)
4. ↑  18-åringen målskytt för AIK i sin allsvenska debut *www.aftonbladet.se*.  14.6.2020. Viitattu 15.3.2023. (ruotsiksi)
5. ↑  Därför har Tihi placerats i "skuggan" hos AIK - Grzelak förklarar *fotbollskanalen*. Viitattu 15.3.2023. (ruotsiksi)
6. ↑  Robin Tihi lånas ut *AIK Fotboll*. Viitattu 15.3.2023. (ruotsiksi)
7. ↑  Robin Tihi *AIK Fotboll*. Viitattu 15.3.2023. (ruotsiksi)
8. ↑  Robin Tihi lånas ut till IFK Värnamo *AIK Fotboll*. Viitattu 15.3.2023. (ruotsiksi)
9. ↑  LiveMatch *fotbollskanalen*. Viitattu 15.3.2023. (ruotsiksi)
10. ↑  Sportbladet *malservice.aftonbladet.se*. Viitattu 15.3.2023. (ruotsiksi)
11. ↑  Antti Salmensaari: Suomalainen Robin, 20, sai ruotsalaisilta törkyviestejä somessa – "Häpeällistä" *Ilta-Sanomat*.  27.7.2022. Viitattu 15.3.2023.
12. ↑  Suomalaispelaaja ostettiin Qatariin – Pitkä sopimus *www.iltalehti.fi*. Viitattu 15.8.2023.
13. 1 2  Suomi-paidassa nähty jalkapalloilija Robin Tihi on pian ison valinnan edessä: Suomen vai MM-välieriin yltäneen Marokon maajoukkue? *Yle Urheilu*.  20.12.2022. Viitattu 15.3.2023.
14. ↑  Suomi-paidassa nähty jalkapalloilija Robin Tihi on pian ison valinnan edessä: Suomen vai MM-välieriin yltäneen Marokon maajoukkue? *Yle Urheilu*.  20.12.2022. Viitattu 15.3.2023.
15. ↑  Viro nollasi Huuhkajat – karua historiaa todeksi *mtvuutiset.fi*.  12.1.2023. Viitattu 15.3.2023.
16. ↑  Markku Kanerva ehti luvata liikaa: Suomi ei voi nyt lukita Agon Sadikua, Tomas Galvezia ja Robin Tihiä Huuhkajiin *Yle Urheilu*.  9.1.2023. Viitattu 15.3.2023.
17. ↑  Tukholman varjoissa kasvaa Suomessa tuntematon huippulupaus, joka voi valita maajoukkueensa *Kaleva*. Viitattu 15.3.2023.